**REFERAT**

**De aprobare a proiectului de ordin al președintelui A.N.A.F. pentru aprobarea Procedurii privind modalitatea de ducere la îndeplinire a atribuțiilor Agenției Naționale de Administrare Fiscală în domeniul sancțiunilor internaționale, în conformitate cu prevederile prevăzute de Ordonanța de urgență a Guvernului nr.202/2008, cu modificările şi completările ulterioare**

În vederea armonizării și punerii în conformitate a legislației ce asigură cadrul juridic general de aplicare în România a sancțiunilor internaționale instituite prin rezoluții ale Consiliului de Securitate al ONU, precum și a măsurilor restrictive autonome ale Uniunii Europene stabilite prin actele comunitare adoptate în cadrul Politicii Externe și de Securitate Externă, prin prisma factorilor care modelează actualul context geopolitic, a fost adoptată Ordonanța de urgență a Guvernului nr.202/2008, cu modificările şi completările ulterioare, privind punerea în aplicare a sancțiunilor internaționale, modificată prin Ordonanța de urgență a Guvernului nr.135/2024.

În contextul dinamicii din sfera internațională și a eficientizării punerii în aplicare a sancțiunilor internaționale la nivelul Agenţiei Naţionale de Administrare Fiscală, ca urmare a modificărilor legislative introduse prin Ordonanța de urgență a Guvernului nr.202/2008, cu modificările şi completările ulterioare, modificată prin Ordonanța de urgență a Guvernului nr.135/2024, se impune actualizarea prevederilor procedurale utilizate în prezent pentru a fi în concordanță cu prevederile legale.

Noutățile aduse prin prevederile Ordonanței de urgență a Guvernului nr.202/2008, cu modificările şi completările ulterioare, se referă la următoarele aspecte:

1.- soluționarea cererilor de autorizare în vederea derogării de la aplicarea sancţiunilor internaţionale.

Agenția Națională de Administrare Fiscală este autoritatea națională competentă prevăzută la art.12 alin.(1) litera p) din Ordonanța de urgență a Guvernului nr.202/2008, cu modificările şi completările ulterioare, în sensul prerogativelor instituite prin prevederile art.8 alin.(6) din OUG nr.202/2008, respectiv pentru:

* soluționarea cererilor de derogare de la aplicarea sancțiunilor internaționale privind înghețarea fondurilor și de la interdicția de a pune la dispoziție fonduri, cu respectarea condițiilor stabilite de actul prevăzut la art.1 alin. (1) sau de actul normativ prevăzut la art.4 alin. (4) din OUG 202/2008;
* autorizarea cererilor adresate de către instituții financiare și instituții de credit privind sancțiunile internaționale sectoriale specifice sectorului financiar.

2.-monitorizarea, publicitatea şi comunicarea actelor prin care se instituie sancţiuni internaţionale;

În aces sens, s-a actualizat modalitatea de punere în aplicare, la nivel naţional, a sancţiunilor internaţionale instituite prin:

a) rezoluţiile Consiliului de Securitate al Organizaţiei Naţiunilor Unite sau alte acte adoptate în baza art. 41 din Carta Naţiunilor Unite;

b) regulamente, decizii şi alte instrumente juridice ale Uniunii Europene.

Pentru a fi în concordanță cu terminologia specifică care să corespundă cadrului legislativ european, aceasta nu mai cuprinde referiri la poziții și acțiuni comune.

3.-informații privind obligația de înştiinţare privind persoane sau entităţi desemnate, în domeniul propriu de competență al Agenției Naționale de Administrare Fiscală privind sancțiunile internaționale, referitoare la înștiințări, comunicarea înștiințărilor privind persoane sau entități desemnate, identificarea persoanelor sau entităţilor desemnate, transmiterea solicitărilor, măsurile întreprinse de structurile implicate în acest proces, precum și analiza informațiilor obținute;

4.-informațiile privind administrarea bunurilor cărora li se aplică sancțiunile internaționale în conformitate cu art.24 și art.25 din O.U.G nr.202/2008, cu modificările şi completările ulterioare, în ceea ce privește modul de administrare a bunurilor și obligațiile custodelui;

5.-cadrul normativ relevant privind activitatea și atribuțiile Comisiei permanente constituită la nivelul Agenţiei Naţionale de Administrare Fiscală;

6.–informațiile privind soluţionarea și analiza contestaţiilor formulate în contextul modificărilor legislative;

7.-aplicarea contravențiilor în domeniul propriu de competenţă al Agenţiei Naţionale de Administrare Fiscală privind sancțiunile internaționale;

8.-dispoziții tranzitorii în legătură cu aplicarea măsurilor dispuse în baza procedurii prevăzute de OPANAF nr.1984/12 iulie 2019.